קים דוטקום

250px|ממוזער|שמאל|קים דוטקום
**קים דוטקום** (נולד ב-21 בינואר 1974, בשם קים שמיץ), ידוע גם בשמות קימבל וקים טים ג'ים וסטור, הוא יזם אינטרנט, איש עסקים ופעיל פוליטי גרמני-פיני, המתגורר כיום בניו זילנד. קים ידוע בתור המייסד של אתר שיתוף הקבצים Megaupload.

דוטקום עלה לתהילה בגרמניה בשנת 1990 כהאקר מוצהר וכיזם אינטרנט, קים שינה את שם משפחתו משמיץ לדוטקום כדי לחגוג את ההצלחה הכלכלית של האינטרנט בשנות התשעים. הוא הורשע בכמה פשעים ובין היתר בשנת 1994 נגזר עליו מאסר על תנאי בעקבות הונאה וריגול ומאסר על תנאי בשנת 2003 על סחר במידע פנים ומעילה.

בחודש ינואר 2012, נעצר קים על ידי משטרת ניו זילנד באחוזתו בקווינסטאון בתגובה להאשמות פליליות על ידי ממשלת ארצות הברית בנוגע להפרת זכויות יוצרים הנוגעים לאתר Megaupload, במהלך הפשיטה הוחרמו רכבי יוקרה, יצירות אמנות וחשבונות בנק בשווי עשרות מיליוני דולרים. על פי הצו, הפר האתר זכויות יוצרים וגרם לנזק של 500 מיליון דולר לבעלי הזכויות באמצעות תוכן פיראטי שהועלה לאתר, אשר תמך באותו הזמן בכ-180 מיליון משתמשים רשומים. כמו כן הואשם בהלבנת הון, העברת רווחי הפעילות הלא חוקית דרך חשבונות שונים בעולם, סחיטה (Racketeering), אישום השמור בדרך כלל לארגוני פשיעה מאורגנת (תחת חוק ה-RICO), והונאה בשימוש באמצעי תקשורת (Wire Fraud), לפי כתב האישום, דוטקום ושותפיו גרפו רווחים של יותר מ-175 מיליון דולר מדמי מנוי ופרסומות. דוטקום הכחיש את ההאשמות נגדו ונלחם בניסיון להסגירו לארצות הברית.

למרות צעדים משפטיים תלויים ועומדים מעל Megaupload, בינואר 2013, בדיוק שנה לאחר סגירת האתר, השיק דוטקום את אתר שיתוף הקבצים Mega. ביממה הראשונה להפעלתו נרשמו לאתר כ-500,000 משתמשים.

בשנת 2013, קים דוטקום טען כי המציא את שיטת האימות הדו שלבי בפטנט שלו משנת 2000 ואיים לתבוע את כל שירותי האינטרנט הגדולים שהשתמשו בשיטת אימות זו. אולם לאחר זמן מה ביטל משרד הפטנטים האירופי את הפטנט שלו לאור פטנט אמריקאי מוקדם יותר, משנת 1998, של חברת AT&T .

ב-23 בדצמבר 2015 קבע בית המשפט בניו זילנד שקים יוסגר לארצות הברית, באשמת הפרת זכויות יוצרים, הלבנת הון וסחיטה, ועורכי דינו הודיעו שיערערו בטענה כי ההסגרה הינה ממניעים פוליטיים ואינה חוקית.

ב-15 באוגוסט 2024 הודיע שר המשפטים של ניו זילנד פול גולדסמית' שקים יוסגר לארצות הברית אחרי דחיית בית המשפט העליון של ניו זילנד את הערעור.

בנובמבר 2024 עבר דוטקום שבץ מוחי חמור שפגע ביכולת הדיבור והזיכרון שלו, אך בית המשפט קבע כי בעיותיו הבריאותיות אינן מהוות עילה מספקת לעצירת הליכי ההסגרה.

נכון למרץ 2026, דוטקום עדיין חי בניו זילנד כתושב קבע. ב-25 במרץ 2026 אחוזת הפאר שלו בקווינסטאון, ששוויה מוערך בכ-16 מיליון דולר ניו זילנדי, שבבעלות חברה בשליטת אשתו של דוטקום, אליזבת, הוצעה שוב למכירה.

## משפחתו
קים דוטקום התחתן שלוש פעמים:

באוגוסט 2007 התחתן עם לאבלי ורגאס (Lovely Vargas), ממנה יש לו ילד אחד, קאיילו, השניים נפרדו ב-2008 והתגרשו במאי 2009, חודשיים בלבד לאחר מכן נישא למונה.

ב-10 ביולי 2009 התחתן עם מונה ורגה (Mona Verga), דוגמנית פיליפינית לשעבר, ממנה יש לו שני בנים קימו וקובי וזוג תאומות, קיילי וקירה, השניים נפרדו במאי 2014 והתגרשו רשמית באותה שנה.

ב-20 בינואר 2018, דוטקום התחתן עם אליזבת דונלי (Elizabeth Donnelly) בטקס פרטי בקווינסטאון. התאריך נבחר בכוונה כדי לציין את יום השנה השישי לפשיטה המשטרתית על אחוזתו, במטרה להפוך את היום הזה לזיכרון שמח. ממנה נולד לו בנו קאש.

שמות כל ילדיו מתחילים באות k כשמו שלו. כל ילדיו של דוטקום, למעט הבכור, נולדו באמצעות הפריה חוץ-גופית (IVF). דוטקום ציין בעבר כי שניים מילדיו (קאיילו וקובי) מאובחנים על הרצף האוטיסטי.

## קישורים חיצוניים

* 

* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:אנשי עסקים פינים
קטגוריה:מורשעים בדין בגרמניה
קטגוריה:פעילי אינטרנט
קטגוריה:גרמנים שנולדו ב-1974
קטגוריה:פינים שנולדו ב-1974